stanford-oval/wikipedia huggingface dataset:
ทรานส์ฟอร์มเมอร์ส โรบอท อิน ดิสไกส์ 2015
เนื้อเรื่องย่อ > ฤดูกาลที่ 1

บัมเบิ้ลบี นายตำรวจยศร้อยโทที่ทำหน้าที่รักษาความปลอดภัยในดาวไซเบอร์ทรอน เขาได้พบกับเหตุการณ์อันน่าอัศจรรย์เมื่อเขาสามารถติดต่อกับ อ็อพติมัส ไพรม์ ได้ผ่านทางเงาของกระจกหรือสิ่งที่สะท้อนแสง โดยขณะนั้น อ็อพติมัสยังหลงทางอยู่ในโลกอีกมิติหนึ่งที่เรียกกันว่า โลกแห่งไพรม์ อ็อพติมัสมีคำสั่งให้บัมเบิ้ลบีออกปฏิบัติภารกิจสำคัญและต้องประจำการอยู่ที่โลกมนุษย์ บัมเบิ้ลบีจึงได้ใช้สะพานเชื่อมมิติหวนคืนสู่โลกอีกครั้ง โดยมี สตรองอาร์ม หุ่นยนต์เพศหญิงที่มีตำแหน่งเป็นนักเรียนฝึกงาน และ ไซด์สไวป์ หุ่นยนต์จอมกะล่อนที่ก่อเรื่องจนถูกสตรองอาร์มจับติดสอยห้อยตามมาด้วยโดยไม่ได้ตั้งใจ จนเวลาต่อมาบัมเบิ้ลบีได้พบกับหุ่นยนต์ขนาดเล็ก นาม ฟิซิท ที่ขับยานบินนามว่า อัลคามอร์มาลงจอดฉุกเฉินที่โลกมนุษย์เช่นกัน และยังได้รู้จักกับ กริมล็อก หุ่นยนต์ไดโนเสาร์สีเขียวที่เป็นนักโทษในนั้น รวมถึง เดนนี่ เคลย์ และ รัสเซล เคลย์ มนุษย์สองพ่อลูกซึ่งทำอาชีพเก็บขยะ จึงเกิดเป็นทีมเล็ก ๆ ทีมหนึ่งที่คอยรักษาความปลอดภัยให้โลกมนุษย์และคอยปราบปรามดีเซปติคอนส์ที่เป็นพวกนักโทษที่ยังหลงเหลือ รวมถึงตามล่าตัวร้ายรายสำคัญอย่าง สตีลจอว์ อันเดอร์ไบต์ และตัวอื่น ๆ อย่างลับ ๆ โดยใช้ชื่อทีมว่า ทีมบี (Bee Team) ในช่วงท้ายของฤดูกาลนี้ อ็อพติมัส ไพรม์ สามารถออกจากโลกแห่งไพรม์และกลับสู่โลกมนุษย์ได้ด้วยความช่วยเหลือจากดวงวิญญาณเหล่าบรรพบุรุษของเขา และร่วมมือกับทีมบีปราบเมกะทรอนัสได้ในที่สุด ส่วนสตีลจอว์นั้นหลบหนีไปได้
เนื้อเรื่องย่อ > ฤดูกาลที่ 1 > การออกอากาศ

ฤดูกาลที่ 1 เริ่มออกอากาศที่ประเทศออสเตรเลียเป็นประเทศแรก โดยเริ่มตอนแรกเมื่อวันที่ 21 กุมภาพันธ์ พ.ศ. 2558 ขณะที่สหรัฐอเมริกาเริ่มออกอากาศตอนแรกเมื่อวันที่ 14 มีนาคม พ.ศ. 2558 จบวันที่ 12 กันยายน พ.ศ. 2558 จำนวนตอนทั้งหมด 26 ตอน และในประเทศไทยเริ่มตอนแรกเมื่อวันที่ 15 กันยายน พ.ศ. 2558 ออกอากาศทางช่อง 3 Family
เนื้อเรื่องย่อ > ฤดูกาลที่ 2

หลังจากภารกิจการกำจัดเมกะทรอนัสสิ้นสุดลงไปไม่นาน ฝ่ายดีเซปติคอนส์ก็ยังมีพรรคพวกของ สตีลจอว์ ที่ยังลอยนวลอยู่ รวมถึงหุ่นยนต์ดีเซปติคอนส์ตัวอื่น ๆ ที่เคยถูกทีมบัมเบิ้ลบีจับขังไว้ในแคปซูลชนิดพิเศษ และบางตัวยังเป็นนักโทษที่ถูกขังในยานอัลคามอร์ ภายหลังสตีลจอว์ได้ปลดปล่อยนักโทษเหล่านี้ออกมาและพากันหลบหนีไป เพื่อเริ่มสร้างกลุ่มกันใหม่ สตีลจอว์ได้ขึ้นเป็นรองผู้บัญชาการและไปสร้างกองทัพกันในยาน นี่จึงเป็นหน้าที่ของอ็อพติมัส ไพรม์ บัมเบิ้ลบี และเหล่าออโต้บ็อตส์ ที่จะต้องตามจับกุมพรรคพวกของสตีลจอว์และนักโทษเหล่านี้ให้เร็วที่สุด โดยการปฏิบัติภารกิจครั้งนี้นั้น ออพติมัส ไพรม์ และบัมเบิ้ลบี จะแยกกันทำงาน โดยแบ่งกองกำลังออกเป็นสองหน่วยเนื่องจากช่วงเวลาที่เปิดสะพานเชื่อมมิตินั้นเกิดขัดข้องบวกกับต้องใช้เวลาซ่อนตัว  แต่เมื่อเวลาผ่านไป ทีมบีตามไปเจอฐานทัพสตีลจอว์พร้อม ๆ กับการวางแผนติดตั้งระเบิดจำศีลเพื่อตามจับกุมและขังพวกดีเซปติคอนส์ที่ประจำอยู่ในยานไว้ในแคปซูลจำศีลขนาดใหญ่และส่งไปในช่องว่างของมิติจนสำเร็จ
เนื้อเรื่องย่อ > ฤดูกาลที่ 2 > การออกอากาศ

ฤดูกาลที่ 2 เริ่มออกอากาศที่สหรัฐอเมริกาเป็นประเทศแรก โดยเริ่มตอนแรกเมื่อวันที่ 20 กุมภาพันธ์ พ.ศ. 2559 จบวันที่ 14 พฤษภาคม พ.ศ. 2559 มีจำนวนตอนทั้งหมด 13 ตอน
เนื้อเรื่องย่อ > ฤดูกาลที่  2½

เนื้อเรื่องหลักในฤดูกาลนี้นั้นจะกล่าวถึงเหล่าดีเซปติคอนส์ที่เป็นนักล่าสมบัติที่ปฏิบัติภารกิจสำคัญ คือ ออกค้นหาอาวุธชนิดพิเศษหลาย ๆ ชนิด ซึ่งเรียกกันว่า ไออาคอน (Iacon) โดยอาวุธบางชนิดนั้นเป็นอาวุธที่ได้เคยปรากฏอยู่ในภาค ทรานส์ฟอร์มเมอร์ส ไพรม์ ซึ่งเป็นการ์ตูนชุดภาคที่แล้วอีกด้วย อาทิ ดาบ ดาร์กสตาร์เซเบอร์ (Dark Star Saber) ดาบที่ถูกหลอมขึ้นมาโดยใช้เลือดของ ยูนิครอน เป็นเชื้อเพลิงหลัก เป็นต้น และยังมีเรื่องราวการกลับมาทวงแค้นครั้งใหญ่ของ สตาร์สครีม โดยมีการออกแบบร่างกายของสตาร์สครีมในภาค โรบ็อต อิน ดิสไกส์ นี้ขึ้นใหม่ทุกส่วนจนมีความแตกต่างไปจากภาค ทรานส์ฟอร์มเมอร์ส ไพรม์ ไปอย่างสิ้นเชิง แต่จะมีความคล้ายคลึงกับสตาร์สครีมในยุค ทรานส์ฟอร์มเมอร์ส G1 เสียมากกว่า
เนื้อเรื่องย่อ > ฤดูกาลที่  2½ > การออกอากาศ

ฤดูกาลที่  2½ เริ่มออกอากาศที่ประเทศแคนาดาเป็นประเทศแรก โดยเริ่มตอนแรกเมื่อวันที่ 10 กันยายน พ.ศ. 2559 และออกอากาศตอนจบเมื่อวันที่ 15 ตุลาคม พ.ศ. 2559 ส่วนในสหรัฐอเมริกา เริ่มออกอากาศตอนแรกเมื่อวันที่ 22 ตุลาคม พ.ศ. 2559 และออกอากาศตอนจบไปเมื่อวันที่ 26 พฤศจิกายน พ.ศ. 2559 จำนวนตอนทั้งหมด 6 ตอน
ตัวละครและผู้ให้เสียง > มนุษย์

เดนนี่ เคลย์ (Denny Clay) ฝ่ายมนุษย์ มีลูกชายหนึ่งคนชื่อ รัสเซล เคลย์ โดยแดนนี่ ทำอาชีพเป็นคนเก็บขยะ หาเลี้ยงตัวเองและลูกชาย ให้เสียงภาษาไทยโดย วรวุฒิ วรเนตร (ฉบับการ์ตูนเน็ตเวิร์ค) และ ธวัช รัตตะชัย (ฉบับช่อง 3 Family)
รัสเซล เคลย์ (Russell Clay) ลูกชายคนเดียวของแดนนี่ เหตุการณ์เริ่มขึ้นเมื่อระหว่างที่เขาเดินเล่นอยู่ในป่า ทำให้เขาพบกับไซด์สไวป์ รวมถึงทีมบัมเบิ้ลบีโดยบังเอิญ นับจากนั้นเป็นต้นมารัสเซลและพ่อของเขาจึงได้คอยช่วยเหลือบัมเบิ้ลบีอยู่ตลอด ให้เสียงภาษาไทยโดย ชินพรรธน์ กิตติชัยวรางค์กูร (ฉบับการ์ตูนเน็ตเวิร์ก) และ รัตติยากร ริมสินธุ (ฉบับช่อง 3 Family)
แฮงค์ (Hank) เพื่อนสาวของรัสเซล ให้เสียงภาษาไทยโดย โสภิชา อุ่นสมัย (ฉบับการ์ตูนเน็ตเวิร์ก) และ จุฑามาศ ชวนเจริญ (ฉบับช่อง 3 Family)
ตัวละครและผู้ให้เสียง > กลุ่มของสตีลจอว์ > สมาชิกเพิ่มในซีซั่น 2

กราวด์พาวเดอร์ (Groundpounder) มีร่างกายสีฟ้า ส่วนศีรษะมีลักษณะคล้ายกับลิงกอริลล่า กราวด์พาวเดอร์เป็นตัวละครรับเชิญที่อาศัยอยู่ในโลกมนุษย์ โดยแฝงตัวเป็นรถก่อสร้าง แล้วไปทำงานอยู่ในเวทีมวยประเภทสังเวียนหุ่นเหล็ก เนื่องจากกราวด์พาวเดอร์นั้นมีนิสัยชอบเรื่องหมัดมวยเป็นอย่างมาก จนกระทั่งทีมบัมเบิ้ลบีมีภารกิจตามจับกุมกราวด์พาวเดอร์ ทำให้กริมล็อกได้แฝงตัวเป็นนักสู้ในสังเวียนเดียวกับเขาบ้าง กราวด์พาวเดอร์จึงถูกกริมล็อกโค่นแชมป์ไปในทันที จนถูกทีมของบัมเบิ้ลบีจับตัวในฤดูกาลที่ 1 แต่ฤดูกาลที่ 2 กราวด์พาวเดอร์เป็นหนึ่งในนักโทษที่ถูกสตีลจอว์ปล่อยตัวออกมาและเข้าร่วมกลุ่มกับสตีลจอว์ แต่ภายหลังกราวด์พาวเดอร์ก็ถูกจับเข้าไปในแคปซูลห้องขังอีก
ควิลล์ไฟร์ (Quillfire) หุ่นยนต์ดีเซปติคอนส์ที่มีร่างเป็นเม่น ส่วนของเส้นขนนั้นเป็นหนามมีพิษ ผู้ใดที่โดนเข้าไปนั้นจะมีอาการที่แตกต่างกันไปขึ้นอยู่กับร่างกายของแต่ละบุคคล แต่ไม่เป็นอันตรายถึงชีวิต จนถูกทีมบีจับขัง แล้วพอออกมาจากห้องขังโดยบังเอิญก็ร่วมมือกับสปริ๊งโหลดเพื่อหนี แต่ก็ถูกจับทั้งคู่ ในซีซั่น 2 ก็ถูกปล่อยออกมาแล้วทำภารกิจของสตีลจอว์แต่ก็ถูกจับ ในซีซั่น 3 เป็น 1 ในลูกทีม 4 คนที่มาล้างแค้นออโต้บอท แต่ก็โดนจับด้วย ให้เสียงภาษาไทยโดย วรวุฒิ วรเนตร (ฉบับการ์ตูนเน็ตเวิร์ก) และ ธวัช รัตตะชัย (ฉบับ ช่อง 3 Family)
สปริ๊งโหลด (Springload) หุ่นดีเซปติคอนส์มีร่างเป็นกบกับมีผิวหนังเป็นกรด โดยเชื่อเรื่องตำนานโดราดัส กับหาทางไปเสมอ แต่ถูกจับ แล้วถูกควิลล์ไฟร์ปล่อยตัวมาเพื่อหนี แต่ก็ถูกจับอีก ในซีซะน 2 เป็น 1 ในที่ถูกปล่อยออกมาแต่ช่วงปลายซีซั่น 2 นั้หนีออกจากกลุ่มไปก่อน กับในซีซั่น 3 เจอแผนที่ไปโดราดัสแต่ก็ถูกทีมบีจับกับแผนที่ถูกทำลาย ให้เสียงภาษาไทยโดย วรวุฒิ วรเนตร (ฉบับการ์ตูนเน็ตเวิร์ก) และ สิทธิสม มุทธานุกูลวงศ์ (ฉบับช่อง 3 Family)
บิส (Bisk) หุ่นดีเซปติคอนส์มีร่างเป็นกุ้ง กับสติเพี้ยนจนถูกจับ ในซีซั่น 2 ถูกปล่อยตัวออกมาโดยสตีลจอว์ แต่ก็ทำภารกิจจนโดนจับ
โอเวอร์โหลด (Overload) ตัวละครรับเชิญ มีบทบาทเป็นจารชนอันเลื่องชื่อในช่วงเวลาการเกิดสงครามกลางเมือง ณ ดาวไซเบอร์ทรอน ลักษณะนิสัยของเขาจะมีความสุภาพ แต่มีจุดอ่อนคือไม่ยอมให้ถูกใครทำร้ายเข้าที่ใบหน้า
ตัวละครและผู้ให้เสียง > อื่นๆ

ซิซซา (Zizza) เป็นตัวละครรับเชิญที่ปรากฏตัวช่วงปลายฤดูกาลที่ 1 เธอมีความสามารถพิเศษในการสะกดจิตให้มนุษย์กลายเป็นทาส แต่เธอก็มีอุปนิสัยส่วนตัวคือไม่ชอบอากาศหนาวเอามาก ๆ ภายหลังเธอถูกสตรองอาร์มกับวินด์เบลดร่วมมือกันจับตัวไว้ได้
โกลว์สไตรค์ (Glowstrike) เป็นตัวละครรับเชิญที่ปรากฏตัวเพียงไม่กี่ตอน เธอเป็นหุ่นยนต์เพศหญิงที่มีอุปนิสัยไม่เหมือนดีเซปติคอนส์ตัวอื่น ๆ และไม่ค่อยเข้าสังคมเท่าใดนัก
ซูโด (Zudo) ตัวละครรับเชิญที่ปรากฏตัวในช่วงปลายฤดูกาลที่ 1 มีความสามารถพิเศษคือ สามารถแปลงกายเป็นหุ่นยนต์ตัวใดก็ได้ตามประสงค์ แต่ภายหลังซูโดก็ไปไม่รอด ถูกทีมบัมเบิ้ลบีจับขังไว้ในแคปซูลชนิดพิเศษเช่นเดียวกับหุ่นยนต์ตัวอื่น ๆ
เมกะทรอนัส (Megatronus) คืออีกชื่อหนึ่งของ เดอะ ฟอลเล่น (The Fallen) เป็นตัวละครรับเชิญที่ปรากฏตัวช่วงปลายฤดูกาลที่ 1 มีหลักฐานปรากฏว่าเมกะทรอนัสเคยร่วมมือกับเหล่าบรรพบุรุษของอ็อพติมัส ไพรม์ทั้งสิบสามตัว ซึ่งเรียกกันว่า เดอะ เธอร์ทีน (The Thirteen) เพื่อกำจัดยูนิครอน แต่ภายหลังเมกะทรอนัสได้หักหลังพวกเขาด้วยการสังหาร โซลัส ไพรม์ บรรพบุรุษของอ็อพติมัส ไพรม์ ตัวหนึ่งสิ้นชีพไป และถูกจับขังไปมิติอื่นที่ว่างเปล่าจนถึงบัดนี้ สิ่งเดียวที่เขาต้องการคือ การกำจัด อ็อพติมัส ไพรม์ ให้ได้ แต่สุดท้ายเมกะทรอนัสก็ถูกอ็อพติมัส ไพรม์ และทีมบัมเบิ้ลบี ร่วมกันกำจัดเขาได้สำเร็จ
ตัวละครและผู้ให้เสียง > กลุ่มของสตาร์สครีม

สตาร์สครีม (Starscream) เป็นตัวละครรับเชิญที่ปรากฏตัวครั้งแรกในฤดูกาลที่  2½ เขากลับมาเพื่อตามหาอาวุธพิเศษที่ยังหลงเหลือจาก ทรานส์ฟอร์มเมอร์ส ไพร์ม (การ์ตูนชุดภาคที่แล้ว) และเพื่อล้างแค้นบัมเบิ้ลบีอันเนื่องมาจากเหตุการณ์ในการ์ตูนชุดภาคที่แล้ว บัมเบิ้ลบีฆ่าเมกะทรอนตายที่ยานบินของตนเอง ต่อมายูนิครอนได้ยึดร่างเมกะทรอน  สตาร์สครีมจึงคิดจะสร้างดีเซปติคอนส์เสียใหม่ แต่ถูกพวกพรีเดคอนส์มาล้างแค้นอันเนื่องมาจากการที่สตาร์สครีมเคยไปกดขี่ข่มเหงพรีเดคิง หัวหน้าของพรีเดคอนส์ แต่สตาร์สครีมก็หนีรอดมาได้ หลายปีผ่านไปเขาได้ดัดแปลงร่างกายเป็นแบบใหม่ และสร้างกองทัพขึ้นใหม่อีกครั้งโดยร่วมกันทำการอย่างลับ ๆ เมื่อเขาได้พบดาบดาร์กสตาร์เซเบอร์ จึงถามข้อมูลเรื่องเวพอลไรเซอร์ หุ่นยนต์ขนาดเล็ก หรือ มินิ-คอน ที่สกาเวนเจอร์ใช้เป็นอาวุธ จนเวลาต่อมาสตาร์สครีมใช้กลโกงลักพาตัวฟิซิท สลิปสตรีม และเจ็ทสตอร์มด้วยความเข้าใจผิดไปเพื่อล่อให้บัมเบิ้ลบีออกมาสู้
แหล่งข้อมูลอื่น

ข้อมูลเพิ่มเติมเกี่ยวกับ ทรานส์ฟอร์มเมอร์ส โรบอท อิน ดิสไกส์ 2015 ฉบับภาษาอังกฤษ
อำเภอเจริญศิลป์

| อำเภอเจริญศิลป์ |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Charoen Sin
คำขวัญ: หนองทุ่งมนแสนงาม กุดนาขามเลืองชื่อ ร่วมนับถือหลวงพ่อองค์คำ ไหมงามล้ำน้ำนมดี ถิ่นนี้คือเจริญศิลป์ เจริญสิน เจริญศีล
แผนที่จังหวัดสกลนคร เน้นอำเภอเจริญศิลป์
พิกัด: 17°35′48″N 103°33′48″E﻿ / ﻿17.59667°N 103.56333°E﻿ / 17.59667; 103.56333
ประเทศ:  ไทย
จังหวัด: สกลนคร
พื้นที่
 • ทั้งหมด: 401.0 ตร.กม. (154.8 ตร.ไมล์)
ประชากร (2567)
 • ทั้งหมด: 38,209 คน
 • ความหนาแน่น: 95 คน/ตร.กม. (250 คน/ตร.ไมล์)
รหัสไปรษณีย์ : 47290
รหัสภูมิศาสตร์: 4716
ที่ตั้งที่ว่าการ: ที่ว่าการอำเภอเจริญศิลป์ เลขที่ 317 หมู่ที่ 2 ถนนสว่างแดนดิน-นาบัว ตำบลเจริญศิลป์ อำเภอเจริญศิลป์ จังหวัดสกลนคร 47290
 ส่วนหนึ่งของสารานุกรมประเทศไทย
เจริญศิลป์ เป็นอำเภอหนึ่งในจำนวน 18 อำเภอของจังหวัดสกลนคร เดิมเป็นส่วนหนึ่งของอำเภอสว่างแดนดิน แต่เนื่องจากระยะทางในการติดต่อราชการนั้นห่างไกลจากอำเภอสว่างแดนดิน จึงได้มีการแยก 5 ตำบลทางตอนเหนือและตั้งเป็น กิ่งอำเภอเจริญศิลป์ เมื่อวันที่ 5 กุมภาพันธ์ พ.ศ. 2531 โดยให้มีผลตั้งแต่วันที่ 15 กุมภาพันธ์ ปีเดียวกัน และต่อมาได้จัดตั้งเป็นอำเภอเจริญศิลป์ เมื่อวันที่ 3 มิถุนายน พ.ศ. 2537
ที่ตั้งและอาณาเขต

อำเภอเจริญศิลป์ตั้งอยู่ทางทิศตะวันตกเฉียงเหนือของจังหวัด มีอาณาเขตติดต่อกับเขตการปกครองข้างเคียงดังต่อไปนี้
ทิศเหนือ ติดต่อกับอำเภอบ้านม่วง
ทิศตะวันออก ติดต่อกับอำเภอวานรนิวาส
ทิศใต้ ติดต่อกับอำเภอสว่างแดนดิน
ทิศตะวันตก ติดต่อกับอำเภอบ้านดุง (จังหวัดอุดรธานี)
การแบ่งเขตการปกครอง > การปกครองส่วนภูมิภาค

อำเภอเจริญศิลป์แบ่งพื้นที่การปกครองออกเป็น 5 ตำบล 59 หมู่บ้าน ได้แก่
| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
| 1. | บ้านเหล่า |  | (Ban Lao) |  | 17 หมู่บ้าน |  |
| 2. | เจริญศิลป์ |  | (Charoen Sin) |  | 12 หมู่บ้าน |  |
| 3. | ทุ่งแก |  | (Thung Kae) |  | 11 หมู่บ้าน |  |
| 4. | โคกศิลา |  | (Khok Sila) |  | 8 หมู่บ้าน |  |
| 5. | หนองแปน |  | (Nong Paen) |  | 11 หมู่บ้าน |  |
การแบ่งเขตการปกครอง > การปกครองส่วนท้องถิ่น

ท้องที่อำเภอเจริญศิลป์ประกอบด้วยองค์กรปกครองส่วนท้องถิ่น 6 แห่ง ได้แก่
เทศบาลตำบลเจริญศิลป์ ครอบคลุมพื้นที่บางส่วนของตำบลเจริญศิลป์และตำบลทุ่งแก
องค์การบริหารส่วนตำบลบ้านเหล่า ครอบคลุมพื้นที่ตำบลบ้านเหล่าทั้งตำบล
องค์การบริหารส่วนตำบลเจริญศิลป์ ครอบคลุมพื้นที่ตำบลเจริญศิลป์ (นอกเขตเทศบาลตำบลเจริญศิลป์)
องค์การบริหารส่วนตำบลทุ่งแก ครอบคลุมพื้นที่ตำบลทุ่งแก (นอกเขตเทศบาลตำบลเจริญศิลป์)
องค์การบริหารส่วนตำบลโคกศิลา ครอบคลุมพื้นที่ตำบลโคกศิลาทั้งตำบล
องค์การบริหารส่วนตำบลหนองแปน ครอบคลุมพื้นที่ตำบลหนองแปนทั้งตำบล
↑  ประกาศกระทรวงมหาดไทย เรื่อง แบ่งเขตท้องที่อำเภอสว่างแดนดิน จังหวัดสกลนคร ตั้งเป็นกิ่งอำเภอเจริญศิลป์
↑  พระราชกฤษฎีกาตั้งอำเภอเปือยน้อย อำเภอภูผาม่าน อำเภอราชสาส์น อำเภอเกาะสีชัง อำเภอไชยปราการ อำเภอนาหมื่น อำเภอสันติสุข อำเภอพลับพลาชัย อำเภอทุ่งยางแดง อำเภอไม้แก่น อำเภอศรีสมเด็จ อำเภอน้ำเกลี้ยง อำเภอบึงบูรพ์ อำเภอเจริญศิลป์ อำเภอนิคมน้ำอูน อำเภอกระแสสินธุ์ อำเภอนาหม่อม อำเภอท่าแพ อำเภอชัยบุรี และอำเภอศรีวิไล พ.ศ. ๒๕๓๗
ชูวิทย์ จิตรสกุล

| ชูวิทย์ จิตรสกุล |
| --- | --- |

ข้อมูลส่วนบุคคล
เกิด: 22 ตุลาคม พ.ศ. 2480
เสียชีวิต: 22 มิถุนายน พ.ศ. 2562 (81 ปี)

ชูวิทย์ จิตรสกุล (22 ตุลาคม พ.ศ. 2480 - 22 กันยายน พ.ศ. 2562) อดีตสมาชิกสภาผู้แทนราษฎรจังหวัดแพร่ 2 สมัย
ประวัติ

ชูวิทย์ จิตรสกุล เกิดเมื่อวันที่ 22 ตุลาคม พ.ศ. 2480 ที่จังหวัดแพร่ สำเร็จการศึกษา ระดับมัธยมศึกษาตอนปลายที่ โรงเรียนปรินส์รอยแยลส์วิทยาลัย และระดับปริญญาตรี บัญชีบัณฑิต จาก จุฬาลงกรณ์มหาวิทยาลัย
ชูวิทย์ ถึงแก่อนิจกรรม เมื่อวันที่ 22 มิถุนายน พ.ศ. 2562 สิริอายุรวมประมาณ 81 ปี
การทำงาน

ชูวิทย์ ได้ประกอบธุรกิจตัวแทนจำหน่ายรถยนต์โตโยต้าที่จังหวัดแพร่
การเมือง

ชูวิทย์ ได้รับการเลือกตั้งสมาชิกสภาผู้แทนราษฎรครั้งแรกใน พ.ศ. 2531 โดยเป็นการเลือกตั้งซ่อม สังกัดพรรครวมไทย และได้รับเลือกเรื่อยมา รวม 2 ครั้ง
การเมือง > สมาชิกสภาผู้แทนราษฎร

ชูวิทย์ จิตรสกุล ได้รับการเลือกตั้งเป็นสมาชิกสภาผู้แทนราษฎรทั้งหมด 2 สมัย คือ
การเลือกตั้งซ่อมสมาชิกสภาผู้แทนราษฎรจังหวัดแพร่ แทนตำแหน่งที่ว่าง พ.ศ. 2531 สังกัดพรรครวมไทย (พ.ศ. 2529)
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2531 จังหวัดแพร่ สังกัดพรรครวมไทย (พ.ศ. 2529) → พรรคเอกภาพ
เครื่องราชอิสริยาภรณ์

พ.ศ. 2531 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)
อำเภอโคกศรีสุพรรณ

| อำเภอโคกศรีสุพรรณ |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Khok Si Suphan
คำขวัญ: วัดดอยเด่นเป็นสง่า งามโสภาสาวภูไท ถิ่นผ้าไหมเนื้อดี กล้าไม้มีศรีบ้านด่าน ทิวภูพานตระหง่านล้ำ วัฒนธรรมนำประชา
แผนที่จังหวัดสกลนคร เน้นอำเภอโคกศรีสุพรรณ
พิกัด: 17°2′36″N 104°16′24″E﻿ / ﻿17.04333°N 104.27333°E﻿ / 17.04333; 104.27333
ประเทศ:  ไทย
จังหวัด: สกลนคร
พื้นที่
 • ทั้งหมด: 212.0 ตร.กม. (81.9 ตร.ไมล์)
ประชากร (2567)
 • ทั้งหมด: 21,612 คน
 • ความหนาแน่น: 100 คน/ตร.กม. (260 คน/ตร.ไมล์)
รหัสไปรษณีย์ : 47280
รหัสภูมิศาสตร์: 4715
ที่ตั้งที่ว่าการ: ที่ว่าการอำเภอโคกศรีสุพรรณ หมู่ที่ 14 ตำบลตองโขบ อำเภอโคกศรีสุพรรณ จังหวัดสกลนคร 47280
 ส่วนหนึ่งของสารานุกรมประเทศไทย
โคกศรีสุพรรณ เป็นอำเภอหนึ่งของจังหวัดสกลนคร
ที่ตั้งและอาณาเขต

อำเภอโคกศรีสุพรรณตั้งอยู่ทางทิศตะวันออกเฉียงใต้ของจังหวัด มีอาณาเขตติดต่อกับเขตการปกครองข้างเคียงดังต่อไปนี้
ทิศเหนือ ติดต่อกับอำเภอเมืองสกลนครและอำเภอโพนนาแก้ว
ทิศตะวันออก ติดต่อกับอำเภอวังยางและอำเภอนาแก (จังหวัดนครพนม)
ทิศใต้ ติดต่อกับอำเภอนาแก (จังหวัดนครพนม) และอำเภอเต่างอย
ทิศตะวันตก ติดต่อกับอำเภอเต่างอยและอำเภอเมืองสกลนคร
ประวัติ

เมื่อวันที่ 9 มิถุนายน พ.ศ. 2524 ได้มีประกาศกระทรวงมหาดไทยให้แยกตำบลตองโขบ ตำบลเหล่าโพนค้อ และตำบลด่านม่วงคำ ออกจากการปกครองของอำเภอเมืองสกลนคร รวมตั้งเป็น กิ่งอำเภอโคกศรีสุพรรณ และในวันที่ 8 มิถุนายน พ.ศ. 2525 มีประกาศกระทรวงมหาดไทยให้แยกบางหมู่บ้านออกมาจากการปกครองของตำบลเหล่าโพนค้อ รวมตั้งเป็นตำบลแมดนาท่ม จนกระทั่งเมื่อวันที่ 9 เมษายน พ.ศ. 2535 จึงมีพระราชกฤษฎีกาฯ ยกฐานะขึ้นเป็น อำเภอโคกศรีสุพรรณ จนถึงปัจจุบัน
การแบ่งเขตการปกครอง > การปกครองส่วนภูมิภาค

อำเภอโคกศรีสุพรรณแบ่งพื้นที่การปกครองออกเป็น 4 ตำบล 53 หมู่บ้าน ได้แก่
| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
| 1. | ตองโขบ |  | (Tong Khop) |  | 18 หมู่บ้าน |  |
| 2. | เหล่าโพนค้อ |  | (Lao Phon Kho) |  | 11 หมู่บ้าน |  |
| 3. | ด่านม่วงคำ |  | (Dan Muang Kham) |  | 11 หมู่บ้าน |  |
| 4. | แมดนาท่ม |  | (Maet Na Thom) |  | 13 หมู่บ้าน |  |
การแบ่งเขตการปกครอง > การปกครองส่วนท้องถิ่น

ท้องที่อำเภอโคกศรีสุพรรณประกอบด้วยองค์กรปกครองส่วนท้องถิ่น 4 แห่ง ได้แก่
เทศบาลตำบลตองโขบ ครอบคลุมพื้นที่ตำบลตองโขบทั้งตำบล
องค์การบริหารส่วนตำบลเหล่าโพนค้อ ครอบคลุมพื้นที่ตำบลเหล่าโพนค้อทั้งตำบล
องค์การบริหารส่วนตำบลด่านม่วงคำ ครอบคลุมพื้นที่ตำบลด่านม่วงคำทั้งตำบล
องค์การบริหารส่วนตำบลแมดนาท่ม ครอบคลุมพื้นที่ตำบลแมดนาท่มทั้งตำบล
จังหวัดนครราชสีมา

"นครราชสีมา" เปลี่ยนทางมาที่นี่ สำหรับความหมายอื่น ดูที่ นครราชสีมา (แก้ความกำกวม)
| จังหวัดนครราชสีมา |
| --- | --- |
จังหวัด
การถอดเสียงอักษรโรมัน
 • อักษรโรมัน: Changwat Nakhon Ratchasima
(ตามเข็มนาฬิกาจากด้านบน): ปราสาทหินพิมาย, อนุสาวรีย์ท้าวสุรนารี, อุทยานแห่งชาติเขาใหญ่, ประตูชุมพล, พระประธานในปราสาทหินพนมวัน
   ธง ตรา
คำขวัญ: เมืองหญิงกล้า ผ้าไหมดี หมี่โคราช ปราสาทหิน ดินด่านเกวียน
แผนที่ประเทศไทย จังหวัดนครราชสีมาเน้นสีแดงแผนที่ประเทศไทย จังหวัดนครราชสีมาเน้นสีแดง
ประเทศ:  ไทย
การปกครอง
 • ผู้ว่าราชการ : ชัยวัฒน์ ชื่นโกสุม   (ตั้งแต่ พ.ศ. 2567​) 
 • นายก อบจ. : ยลดา หวังศุภกิจโกศล   (ตั้งแต่ พ.ศ. 2563) 
พื้นที่
 • ทั้งหมด: 20,493.964 ตร.กม. (7,912.764 ตร.ไมล์)
อันดับพื้นที่: อันดับที่ 2
ประชากร (พ.ศ. 2567)
 • ทั้งหมด: 2,620,172 คน
 • อันดับ: อันดับที่ 2
 • ความหนาแน่น: 127.85 คน/ตร.กม. (331.1 คน/ตร.ไมล์)
 • อันดับความหนาแน่น: อันดับที่ 37
รหัส ISO 3166: TH-30 
ชื่อไทยอื่น ๆ: โคราช, ราชสีมา
สัญลักษณ์ประจำจังหวัด
 • ต้นไม้: สาธร
 • ดอกไม้: สาธร
 • สัตว์น้ำ: ปลาบ้า
ศาลากลางจังหวัด
 • ที่ตั้ง: ถนนมหาดไทย ตำบลในเมือง อำเภอเมืองนครราชสีมา จังหวัดนครราชสีมา 30000
 • โทรศัพท์: 0 4424 3798
 • โทรสาร: 0 4425 5070
เว็บไซต์: www.nakhonratchasima.go.th
 
 ส่วนหนึ่งของสารานุกรมประเทศไทย
นครราชสีมา หรือรู้จักในชื่อ โคราช เป็นจังหวัดหนึ่งในภาคตะวันออกเฉียงเหนือของประเทศไทย มีพื้นที่ 20,493 ตารางกิโลเมตร มีพื้นที่กว้างใหญ่เป็นอันดับ 2 ของประเทศ ชื่อเมืองนครราชสีมาปรากฏที่เป็นบทความเป็นครั้งแรกเป็นเมืองพระยามหานครในการปฏิรูปการปกครองในรัชสมัยสมเด็จพระบรมไตรโลกนาถ (ตั้งอยู่ในพื้นที่อำเภอสูงเนิน จังหวัดนครราชสีมา) ในรัชสมัยสมเด็จพระนารายณ์มหาราชทรงมีรับสั่งให้ย้ายเมืองนครราชสีมามาตั้งบริเวณพื้นที่ปัจจุบัน เมื่อ พ.ศ.2199-2231
ที่มาของชื่อ

มีผู้เสนอว่าอาจมีความเป็นไปได้ที่ เมืองนครราช คือเมืองเดียวกันกับเมืองราด ของพ่อขุนผาเมือง เนื่องจากมีความสัมพันธ์ใกล้ชิดกับเมืองพระนครหลายประการ นอกจากนี้รูปสลักกองทัพชาวสยามบนระเบียงด้านหนึ่งของ นครวัด อาจเป็นชาวสยามจากลุ่มแม่น้ำมูลที่เกี่ยวข้องกับเมืองนครราช และยังมีการกล่าวถึงเมืองนครราชสีมาในพงศาวดารของกัมพูชาหลายครั้งด้วย อย่างไรก็ตาม ผู้ที่มีมุมมองอีกด้านหนึ่งก็ว่า นครราชสีมา นั้นเป็นคำไทยเป็นคำใหม่ แยกเป็นคำได้คือ นคร, ราช และ สีมา หมายความว่า "เมืองใหญ่อันเป็นขอบขัณฑสีมาของราชอาณาจักร" (ราช+สีมา) ส่วนคำว่า โคราช (สำเนียงถิ่น: โค-ร่าด, ไทยกลาง: โค-ราด, เขมร: โก-เรียช) นั้น น่าจะเพี้ยนมาจาก นครราช (อ่านตามสำเนียงว่า คอน-หฺราด ซึ่งเป็นคำเรียกนครราชสีมาแบบย่อ ๆ ของชาวบ้าน) หรือ อังกอร์เรียจ ต่อมาลดรูปเป็น กอร์เรียจ และเพี้ยนเป็นโคราชในที่สุด​ แต่ไม่ได้เพี้ยนมาจากชื่อเมืองโคราฆปุระ (Gorakhpur) ที่เป็นชื่อเมืองสมัยใหม่ในแคว้นเดียวกับเมืองอโยธยา (Ayodhya) ในอินเดีย ตามข้อสันนิษฐานของสมเด็จพระเจ้าบรมวงศ์เธอ พระองค์เจ้าดิศวรกุมาร กรมพระยาดำรงราชานุภาพ​แต่อย่างใด เนื่องจากเมืองโคราชที่สูงเนินมีความเก่าแก่กว่าเมืองโคราฆปุระ ส่วนบันทึกของซิมง เดอ ลาลูแบร์ ทูตชาวฝรั่งเศสที่เข้ามากรุงศรีอยุธยาในสมัยของสมเด็จพระนารายณ์มหาราช ได้เขียนชื่อบนแผนที่บริเวณนี้ว่า Corazema หรือ โคราชเสมา
เดิมทีนั้นชื่อเมืองนครราชสีมา มีการใช้ "นครราชสีมา" และ "นครราชสีห์มา" สลับกันไป จนกระทั่งเมื่อวันที่ 12 มกราคม พ.ศ. 2445 (พ.ศ. 2444 เดิม) ได้มีพระบรมราชโองการฯ ให้ประกาศว่า
ชื่อมณฑลแลเมืองนครราชสีห์มา ซึ่งใช้ตัว ห การันต์ด้วยนั้น เปนการผิดจากความหมายของชื่อเมือง แต่นี้ต่อไปอย่าให้ใช้ตัว ห.การันต์ ให้ใช้ว่า นครราชสีมา ในการที่จะออกชื่อเกี่ยวด้วยมณฑลแลเมืองนี้ในที่ทั้งปวง
ประวัติศาสตร์ > สมัยก่อนประวัติศาสตร์

ภาพเขียนสีเขาจันทร์งามที่วัดเขาจันทร์งามอำเภอสีคิ้วเป็นภาพเขียนสีของมนุษย์ยุคก่อนประวัติศาสตร์ จากหลักฐานทางโบราณคดีพบว่ามีชุมชนโบราณยุคก่อนประวัติศาสตร์ตั้งแต่ยุคหินใหม่ต่อเนื่องมาถึงยุคสำริดและยุคเหล็กอยู่ที่อำเภอโนนสูงประกอบด้วยแหล่งโบราณคดีบ้านปราสาทและแหล่งโบราณคดีบ้านโนนวัด ซึ่งเป็นชุมชนที่มีการอาศัยอย่างต่อเนื่องตั้งแต่ประมาณ 3000 ปีก่อนตั้งแต่ยุคหินจนถึงยุคประวัติศาสตร์ ในยุคสำริดมีการค้นพบเครื่องประดับสำริดต่างๆและเครื่องปั้นดินเผา แหล่งโบราณคดีบ้านโนนวัดเป็นแหล่งโบราณคดียุคก่อนประวัติศาสตร์ที่ใหญ่ที่สุดในประเทศไทย มีพบการฝังศพผู้ใหญ่ไว้ในภาชนะดินเผา ที่อำเภอพิมายพบภาชนะดินเผาแบบพิมายดำ (Phimai Black Ware) เมื่อเข้าสู่ยุคประวัติศาสตร์วัฒนธรรมเขมรอินเดียและพระพุทธศาสนาเข้ามาในพื้นที่ ทำให้ชุมชนในยุคก่อนประวัติศาสตร์ถูกแทนที่ด้วยชุมชนในยุคประวัติศาสตร์ซึ่งได้รับอิทธิพลทางวัฒนธรรมจากภายนอก
ประวัติศาสตร์ > สมัยโบราณ > อาณาจักรศรีจนาศะ

ในยุคทวารวดีปรากฏมีอาณาจักรศรีจนาศะ หรือ "จนาศะปุระ" ขึ้นซึ่งสันนิษฐานว่ามีศูนย์กลางอยู่ที่เมืองโบราณเสมา ในตำบลเสมาอำเภอสูงเนินในปัจจุบัน พบหลักฐานเกี่ยวกับอาณาจักรศรีจนาศะจากจารึกสองชิ้นได้แก่ จารึกบ่ออีกาพบที่บ้านอีกาอำเภอสูงเนิน กำหนดอายุที่พ.ศ. 1411 ใช้อักษรหลังปัลลวะและจารึกด้วยภาษาสันสกฤตและภาษาเขมร กล่าวถึงพระราชาแห่งศรีจนาศะประทานสัตว์และทาสแก่พระสงฆ์และสรรเสริญอังศเทพผู้สร้างศิวลึงค์ และจารึกศรีจนาศะซึ่งพบที่อยุธยาเป็นอักษรขอมโบราณในภาษาสันกฤตและเขมรกล่าวถึงรายพระนามกษัตริย์แห่งศรีจนาศะจารึกขึ้นเมื่อปีพ.ศ. 1480 เมืองเสมาเป็นเมืองมีคูน้ำคันดินล้อมรอบเป็นรูปวงกลมรีพบโบราณสถานจำนวนเก้าแห่ง นอกจากนี้ยังมีพระนอนหินทรายที่วัดธรรมจักรเสมารามซึ่งสันนิษฐานว่าสร้างขึ้นในยุคศรีจนาศะ หลักฐานที่พบแสดงว่าถึงพระพุทธศาสนาในศรีจนาศะซึ่งได้รับอิทธิพลจากทวารวดีอยู่คู่กับศาสนาพราหมณ์ไศวนิกาย เมืองศรีจนาศะมีความสัมพันธ์กับเมืองศรีเทพจังหวัดเพชรบูรณ์และเมืองละโว้ซึ่งอยู่ภายใต้มัณฑละเดียวกัน
เมื่อจักรวรรดิเขมรแผ่ขยายอำนาจมาในพื้นที่เมื่อประมาณพุทธศตวรรษที่ 15 ทำให้อาณาจักรศรีจนาศะสิ้นสุดลง จารึกเมืองเสมา พ.ศ. 1514 กล่าวถึงพระเจ้าชัยวรมันที่ 5 เมือง "โคราฆะปุระ" ถือกำเนิดขึ้นที่ตำบลโคราชริมแม่น้ำลำตะคองมีปราสาทเมืองแขกและปราสาทโนนกู่ซึ่งเป็นศิลปะแบบเกาะแกร์
ประวัติศาสตร์ > สมัยโบราณ > ปราสาทพิมายและอาณาจักรขอมโบราณ

สันนิษฐานว่าปราสาทหินพิมายถูกสร้างขึ้นในสมัยของพระเจ้าสุริยวรมันที่ 1 เนื่องจากรูปแบบศิลปะของซุ้มและมุขหน้าปราสาทประธานเป็นศิลปะแบบบาปวนซึ่งเป็นศิลปะในสมัยของพระเจ้าสุริยวรมันที่ 1 นอกจากปราสาทหินพิมายยังมีปราสาทหินพนมวันที่ตำบลบ้านโพธิ์ซึ่งสร้างขึ้นในยุคเดียวกัน พบจารึกที่ปราสาทพิมายทั้งหมดหกหลัก กล่าวถึงการบูชาและถวายของแด่พระพุทธเจ้า การกล่าวสรรเสริญพระเจ้าสูรยวรมันที่ 1 และการสร้างรูปเคารพรวมทั้งพิธีกรรมต่างๆ จารึกปราสาทหินพิมาย 2 พ.ศ. 1579 กล่าวถึงพระนาม“ศรีสูรยวรมะ” ปราสาทหินพิมายเป็นศาสนสถานในพุทธศาสนาวัชรยาน ทับหลังของปราสาทประธานสลักเป็นรูปของพระชินพุทธะและพบสัญลักษณ์และรูปเคารพของวัชรยานอื่นๆ เมืองพิมายหรือ "วิมายปุระ" เป็นฐานที่มั่นของราชวงศ์มหิธรปุระซึ่งเริ่มต้นขึ้นที่พระเจ้าชัยวรมันที่ 6 และต่อมาได้ครองจักรวรรดิเขมร จารึกปราสาทหินพิมาย 3 พ.ศ. 1651 ซึ่งตรงกับสมัยพระเจ้าธรณินทรวรมันที่ 1 กล่าวว่า “...กมรเตงอัญศรีวิเรนทราธิบดีวรมะเมืองโฉกวะกุลสถาปนากมรเตงชคตเสนาบดีไตรโลกยวิชัย ซึ่งเป็นเสนาบดีแห่งกมรเตงชคตวิมายะ" ในยุคนี้มีการสร้างปราสาทพิมายเพิ่มเติมในศิลปะยุคนครวัดซึ่งเป็นศิลปะในสมัยของพระเจ้าสุริยวรมันที่ 2 ปราสาทหินพิมายจึงเป็นการรวมกันของศิลปะยุคบาปวนและศิลปะยุคนครวัด
เมื่อราชวงศ์มหิธรปุระได้ขึ้นครองจักรวรรดิเขมรเมืองวิมายประทวีความสำคัญขึ้นในฐานะศูนย์กลางการปกครองของขอมโบราณในลุ่มแม่น้ำมูลตอนบน ในสมัยของพระเจ้าชัยวรมันที่ 7 บูรณะปราสาทพิมายเนื่องจากเป็นเมืองเกิดของพระมารดา จากที่ปรากฏในจารึกปราสาทพระขรรค์พ.ศ. 1734 ที่นครธมซึ่งกล่าวถึงเส้นทางการคมนาคมในสมัยพระเจ้าชัยวรมันที่ 7 กล่าวว่า“จากเมืองหลวงไปยังเมืองวิมาย (มี) ที่พักพร้อมด้วยไฟ 17 แห่ง” แสดงให้เห็นว่าเมืองวิมายเป็นเมืองจุดหมายปลายทางที่สำคัญ พบรูปประติมากรรมเหมือนของพระเจ้าชัยวรมันที่ 7 ที่ปราสาทพิมาย ต่อมาเมื่อจักรวรรดิเขมรเสื่อมอำนาจลงและอาณาจักรอยุธยาแผ่ขยายอำนาจเข้ามาเมืองพิมายจึงลดความสำคัญลง